მარკ კამილერი

მარკ კამილერი M.Q.R (დ. 2 თებერვალი, 1988) — მალტელი ისტორიკოსი, მწერალი, ბლოგერი, გამომცემელი და გამომძიებელი ჟურნალისტი. 2013–2021 წლებში ხელმძღვანელობდა მალტის ეროვნული წიგნის საბჭოს. ამ თანამდებობის დატოვების შემდეგ ის საჯაროდ აკრიტიკებდა მმართველ ლეიბორისტულ პარტიას და პრემიერ-მინისტრებს ჯოზეფ მუსკატს და რობერტ აბელას.

 ადრეული კარიერა 
მარკ კამილერის, ისტორია და პოლიტიკა ბავშვობიდანვე იზიდავდა. სკოლის ასაკში იგი ვალეტაში მდებარე მალტის კომუნისტური პარტიის შენობაში ხშირად ურთიერთობდა მემარცხენეებთან და კომუნისტებთან და პოლიტიკაზე მათთან ერთად მსჯელობდა.

შემდგომში კამილერი გახდა Moviment Graffitti-ს აქტიური წევრი.
ერთ-ერთი აქციის დროს იგი დააკავეს კიდევ ერთ აქტივისტთან ერთად, როდესაც ცდილობდნენ ამერიკული სამხედრო ხომალდის — USS O'Bannon-ის წინააღმდეგ წითელი საღებავით შეღებვას. როგორც არასრულწლოვანი, კამილერის სახელი არ გამოქვეყნდა, თუმცა სასამართლომ პირობითი გათავისუფლება მიუსაჯა და 100 ევროს (Lm42.91) ოდენობით დააჯარიმა პოლიციის ფორმის უნებლიე დაზიანებისთვის.

მარკ კამილერმა ბაკალავრის (2009) და მაგისტრის (2012) ხარისხები მიიღო მალტის უნივერსიტეტში. 2009 წელს, უნივერსიტეტში სწავლის პერიოდში, მან თავის სტუდენტურ გაზეთში Ir-Realta გამოაქვეყნა ალექს ველა გერას მოთხრობა „Li Tkisser Sewwi“ („რაც დაანგრიე, აღადგინე“), რომელიც პირველ პირში მოთხრობილი ნარატივია ქალების ობიექტივაციასა და სექსუალურ გამოცდილებებზე. მალტის უნივერსიტეტმა დაუყოვნებლივ აკრძალა გამოცემა და კამილერი და ავტორი სასამართლოში გადაიყვანეს „საშინელების“ და პორნოგრაფიის გავრცელების ბრალდებით.
აღნიშნული შემთხვევა მოხდა იმ პერიოდში, როდესაც მალტაში მოქმედებდა მოძველებული ცენზურის კანონმდებლობა.

ამის საპასუხოდ კამილერმა დააფუძნა აქტივისტური ჯგუფი Front Against Censorship, რომელიც მხარს უჭერდა ხელოვნებასა და ლიტერატურაში ცენზურის გაუქმებას. მალტის სასამართლომ კამილერი და ველა გერა ყველა ბრალდებაში გაამართლა.
მათი გასამართლების შემდეგ, 2016 წელს მალტაში გაუქმდა ხელოვნებასა და კულტურაში მოქმედი ცენზურის კანონები. მომდევნო წელს, ჯგუფმა წარმატებით დაალობირა ცილისწამების კრიმინალიზაციის გაუქმებაც, რაც მალტის კანონმდებლობიდან 2018 წელს ამოიღეს.

ცენზურის წინააღმდეგ ბრძოლისათვის, მარკ კამილერი 2013 წელს მალტის პრეზიდენტმა ჯორჯ აბელამ დააჯილდოვა ორდენით „სამშობლოს სამსახურისთვის“ (M.Q.R), თუმცა ეს ფაქტი გააკრიტიკეს როგორც შესაძლო პოლიტიკური მფარველობის გამოვლინება.

 ეროვნული წიგნის საბჭო 
2013 წელს მარკ კამილერი დაინიშნა მალტის ეროვნული წიგნის საბჭოს აღმასრულებელ თავმჯდომარედ. მისი ხელმძღვანელობის პერიოდში ამოქმედდა მალტის პირველი საჯარო ბიბლიოთეკური ანაზღაურების სისტემა, მალტა პირველად წარსდგა ლონდონის წიგნის ბაზრობაზე, და დაარსდა მალტის წიგნის ფონდი.

კამილერი აქტიურად ემხრობოდა მალტური ლიტერატურის ექსპორტს და ჟურნალისტ რამონა დეპარესთან ინტერვიუში იმანუელ მიფსუდი და ვალიდ ნაბანი მსოფლიოში ერთ-ერთ ყველაზე წარმომადგენლობით თანამედროვე მალტელ ავტორებად დაასახელა.

2019 წლის მალტის პოლიტიკური კრიზისის შემდეგ, კამილერი საჯაროდ დაემდურა ხელისუფლებას — განსაკუთრებით დაფნე კარუანა გალიციას მკვლელობის გამოძიებასთან დაკავშირებული გარემოებების გამო. ამის მაგალითად შეიძლება მივიჩნიოთ წიგნის ეროვნული პრემიის ცერემონიის გაუქმება, რომელიც პრემიერ-მინისტრის ოფისში უნდა გამართულიყო.
ამის გარდა, მან უარი განაცხადა თანამდებობის დატოვებაზე მთავრობის მაღალჩინოსნების შეურაცხყოფის გამო დაყენებული მოთხოვნის ფონზე, თუმცა შემდგომ საჯაროდ მოიხადა ბოდიში.

კამილერის კონტრაქტი წიგნის ეროვნულ საბჭოსთან 2021 წელს აღარ განახლდა. მან ეს გადაწყვეტილება პოლიტიკურ დისკრიმინაციად შეაფასა და მოითხოვა ცხოვრებისეული დამსახურებისთვის სპეციალური ჯილდო.

 პოლიტიკური შეხედულებები და იდეოლოგია 

მარკ კამილერის პოლიტიკური შეხედულებები დროთა განმავლობაში მნიშვნელოვნად შეიცვალა. თუმცა, მისი იდეოლოგიური პოზიცია ხშირად არასტაბილურად მიიჩნევა. წარსულში ის საკუთარ თავს მარქსისტად და მემარცხენედ მოიხსენიებდა.

ლეიბორისტული პარტიის დატოვების შემდეგ, მან საჯაროდ დაუჭირა მხარი AD+PD-ის კანდიდატს, სანდრა გაუჩის, შემდეგ კი მოუწოდა ამომრჩევლებს, ხმა მიეცათ ნაციონალისტური პარტიისთვის.

2022 წლის არჩევნების შემდეგ, კამილერმა მხარი დაუჭირა ევროპარლამენტის პრეზიდენტს რობერტა მეცოლას. შემდგომში მან საკუთარი იდეოლოგია აღიარა როგორც "ლიბერტარიანული კაპიტალიზმი".

 გამოცემები 

ისტორიკოსის რანგში მარკ კამილერი ავტორია წიგნებისა: „მალტის ისტორიის მატერიალისტური გადახედვა, 870–1919“ (2016, SKS, ) და „მალტის ისტორიის მატერიალისტური გადახედვა, 1919–1979“ (2018, SKS, ). აღნიშნულ ნაშრომებში კამილერი მალტის კულტურული მემკვიდრეობის სამმართველოს ადანაშაულებს არქეოლოგიური მტკიცებულებების განზრახ დამალვაში მალტის ისლამური ისტორიის გადასაფარად და მოუწოდებს სამმართველოს, სრულად გამოაქვეყნოს არქეოლოგიური ინვენტარის ყველა არტიფაქტი.
2020 წელს მან ასევე მოითხოვა ვალეტას ცენტრალურ მოედანზე მდებარე დედოფალი ვიქტორიას ძეგლის გადატანა.

2021 წელს გამოვიდა კამილერის წიგნი „სამოთხის ქირაობა“ (Dialekta, ), რომელშიც იგი ამტკიცებს, რომ მალტის პოლიტიკური კრიზისის დროს (დეკემბერი, 2019), ექვსმა პარლამენტარმა ლეიბორისტული პარტიიდან მოუწოდა პრემიერ-მინისტრ ჯოზეფ მუსკატს გადადგომისკენ.

კამილერი რეგულარულად აქვეყნებს სტატიებს თავის ბლოგზე და თვითგამომცემელია, საკუთარი საგამომცემლო სახლით Dar Camilleri.
მის მიერ გამოცემულ ნაშრომებს შორის არის სატირული რომანი „Ġaħan fl-Aqwa Żmien“ (2022, ) და ანთოლოგია „L-Antologija ta' Letteratura Mqarba“ (2022, ), რომელიც მალტურ მეტაფორულ და გამოწვევით სავსე ლიტერატურას ეძღვნება.

2021 წელს კამილერმა გაასაჯაროვა სავარაუდო მკვლელობის დამკვეთი იორგენ ფენეკისა და მალტის პოლიტიკოს ედვარდ ზამიტ ლუისის შორის მიმოწერა.
2023 წელს მან გამოაქვეყნა ფენეკისა და პარლამენტის წევრ როზიან კუტაიარს შორის მიმოწერა, რასაც კუტაიარის გადადგომა მოჰყვა მალტის პარლამენტის მმართველი ჯგუფიდან და მასთან ერთად, სოციალური საკითხების კომიტეტიდან მისი მოხსნა. მალტის სასამართლომ კამილერის წინააღმდეგ სისხლისსამართლებრივი დევნა დაიწყო სასამართლოს უპატივცემულობის ბრალდებით, რადგან აღნიშნული მიმოწერა გამოძიების აქტიური ფაზის დროს იქნა გასაჯაროებული.

2024 წელს მან დააარსა ახალი დამოუკიდებელი საინფორმაციო პლატფორმა The Maltese Herald, რომელიც ფოკუსირდება როგორც მალტურ, ისე საერთაშორისო პოლიტიკურ მოვლენებზე.

 რესურსები ინტერნეტში 

მარკ კამილერის ბლოგი

სქოლიო

კატეგორია:დაბადებული 1988
კატეგორია:მალტელი ისტორიკოსები
კატეგორია:მალტელი მწერლები 
კატეგორია:მალტელი მარქსისტები
კატეგორია:მალტელები
კატეგორია:მალტა
კატეგორია:მალტელები საქმიანობის მიხედვით
კატეგორია:ცოცხალი ადამიანები